
Mākslīgā intelekta attīstības likums
1. pants. Likuma mērķis
· Likuma mērķis ir veidot mākslīgā intelekta tehnoloģiju ekosistēmu un noteikt tiesisko ietvaru sadarbībai starp publisko sektoru, privāto sektoru un augstskolām, tādējādi:
· 1) apvienojot publiskā sektora, privātā sektora, kā arī augstskolu resursus, lai sekmētu savstarpējo partnerību un inovāciju ieviešanu un attīstību;
· 2) veicinot mākslīgā intelekta iniciatīvu īstenošanu jomās ar augstu potenciālu atbilstoši nacionālajām interesēm;
· 3) sekmējot sabiedrības prasmes un vienlīdzīgu pieeju mākslīgā intelekta jomā;
· 4) nodrošinot, ka mākslīgā intelekta sistēmas tiek izmantotas ētiski, atbildīgi un droši, ievērojot cilvēka pamattiesības.
2. pants. Likuma darbības joma
· (1) Šis likums nosaka nodibinājuma "Latvijas Nacionālais mākslīgā intelekta centrs" (turpmāk – centrs) mērķi, uzdevumus, organizatorisko struktūru un finansēšanas kārtību, lai uzlabotu sabiedrības labklājību un veicinātu ekonomisko izaugsmi, kā arī novērstu ar mākslīgā intelekta lietošanu saistītos riskus.
· (2) Centra darbībai piemērojami Biedrību un nodibinājumu likuma noteikumi tiktāl, ciktāl šis likums nenosaka citādi.
3. pants. Centra juridiskais statuss
· Centrs ir nodibinājums, kas atbilstoši Biedrību un nodibinājumu likuma prasībām reģistrēts biedrību un nodibinājumu reģistrā. 
4. pants. Centra mērķis un uzdevumi
· (1) Centra mērķis ir veicināt valsts konkurētspēju un sabiedrības labklājību, attīstot publiskā un privātā sektora partnerību mākslīgā intelekta jomā un veicinot sabiedrības iesaisti, sekmējot atbildīgu un uzticamu mākslīgā intelekta risinājumu izstrādi, pielietojumu un pārvaldību, nosakot un pārvaldot ar to lietošanu saistītos riskus, kā arī veicinot mākslīgā intelekta prasmju paaugstināšanu sabiedrībā un valsts pārvaldē.
· (2) Centra uzdevumi ir šādi:
· 1) veicināt mākslīgā intelekta tehnoloģiju integrāciju publiskajā un privātajā sektorā, kā arī apzināt, izstrādāt un koordinēt projektus, tai skaitā veidojot nacionālās un starptautiskās partnerības un piesaistot finansējumu inovāciju projektu īstenošanai;
· 2) apzināt ar mākslīgā intelekta risinājumiem saistītos drošības riskus un veicināt spēju un pētniecības attīstību šajā jomā;
· 3) veicināt informētību un mākslīgā intelekta prasmju paaugstināšanu, tostarp saistībā ar mākslīgā intelekta lietošanu un risku pārvaldību;
· 4) sniegt konsultācijas, tai skaitā izstrādāt vadlīnijas publiskajam un privātajam sektoram mākslīgā intelekta jomā;
· 5) sagatavot priekšlikumus par Latvijas mākslīgā intelekta jomas attīstību, tai skaitā par riskiem, kas būtiski ierobežo personas cilvēktiesības, demokrātisko valsts iekārtu un sabiedrības drošību;
· 6) veicināt latviešu valodas ilgtspēju un kultūras datu iekļaušanu mākslīgā intelekta risinājumos un pielāgošanos tiem;
· 7) apzināt, veidot un organizēt datu kopas mākslīgā intelekta trenēšanai.
5. pants. Centra tiesības
· Centram ir tiesības:
· 1) saņemt finansējumu no valsts budžeta;
· 2) saņemt dāvinājumus un ziedojumus (naudas līdzekļu un mantiskā veidā), kas izmantojami centra mērķu īstenošanai;
· 3) iegūt savā īpašumā kustamas un nekustamas lietas, kā arī intelektuālo īpašumu gan Latvijā, gan ārpus tās;
· 4) piedalīties projektu konkursos, piesaistot finansējumu centra mērķa un uzdevumu īstenošanai;
· 5) piedalīties starptautiskajās organizācijās;
· 6) identificēt problēmas jomas normatīvajā regulējumā, sagatavot priekšlikumus tā pilnveidei, kā arī piedalīties atbilstošo normatīvo aktu izstrādē;
· 7) izmantot trešo personu datus (izņemot personas datus);
· 8) sadarboties ar iestādēm mākslīgā intelekta jomā;
· 9) izsludināt un organizēt publiskā un privātā sektora projektu konkursus, tai skaitā projektu konkursus par sabiedrības drošību un noturību;
· 10) piesaistīt, uzkrāt, pārvaldīt līdzekļus un sadalīt tos publiskā un privātā sektora projektu īstenošanai mākslīgā intelekta jomā.
6. pants. Centra līdzekļi un to izmantošana
· (1) Centra līdzekļus veido:
· 1) valsts budžeta līdzekļi;
· 2) ārvalstu finanšu palīdzības projektu finansējums;
· 3)  fizisko un juridisko personu, tai skaitā ārvalstu fizisko un juridisko personu, dāvinājumi un ziedojumi.
· (2) Centrs valsts budžeta finansējumu izmanto tikai šajā likumā minēto uzdevumu izpildei. 
7. pants. Centra struktūra
· (1) Centra struktūru veido centra padome, valde jeb centra direktors un centra sekretariāts.
· (2) Centra padome pilda pārraudzības, tai skaitā valdes darba pārraudzības, un konsultatīvās funkcijas. Centra padomi vada padomes priekšsēdētājs. Centra padomi izveido dibinātāji ne vairāk kā deviņu locekļu sastāvā, iekļaujot tajā padomes priekšsēdētāju.
· (3) Centra valde ir centra direktors. Centra direktoru amatā apstiprina centra padome.
· (4) Centra sekretariāta funkciju nodrošina Valsts digitālās attīstības aģentūra (turpmāk  –  sekretariāts). Ministru kabinets nosaka kārtību, kādā sekretariāts nodrošina atbalstu centra padomes darbībai.
Pārejas noteikums
· Ministru kabinets līdz 2025. gada 3. martam izdod šā likuma 7. panta ceturtajā daļā minētos noteikumus. 

